ai4bharat/Pralekha huggingface dataset:
ஆயுஷ்
ஏழாவது சர்வதேச யோகா தினம் 2021 அன்று எம்-யோகா செயலியை பிரதமர் அறிமுகப்படுத்தினார்
சர்வதேச சுகாதார அமைப்புடன் இணைந்து இந்திய அரசு எம்-யோகா கைப்பேசி செயலியை உருவாக்கியுள்ளது
ஏழாவது சர்வதேச யோகா தின விழாவில் உரையாற்றிய பிரதமர் திரு நரேந்திர மோடி, ‘சர்வதேச சுகாதார அமைப்பு எம்-யோகா’ செயலியை அறிமுகப்படுத்தினார். பொது யோகா செயல்முறையின் அடிப்படையிலான பல்வேறு யோகா பயிற்சிகள் மற்றும் செய்முறைகள் குறித்த காணொலிகளை பல மொழிகளில் இந்த செயலி வழங்கும்.
நவீன தொழில்நுடபத்துடன் பண்டைய அறிவியலை இணைப்பதற்கான சிறந்த உதாரணம் இது என்று வர்ணித்த பிரதமர், யோகா குறித்த விழிப்புணர்வை உலகெங்கிலும் பரப்ப எம்-யோகா செயலி உதவும் என்றும், ‘ஒரே உலகம், ஒரே சுகாதாரம்’ முயற்சிகளுக்கு பங்காற்றும் என்றும் தெரிவித்தார்.
“யோக அறிவியலை ஒட்டுமொத்த உலகத்திற்கும் கிடைக்க செய்யவே ஐக்கிய நாடுகள் சபையில் சர்வதேச யோகா தினத்தை இந்தியா முன்மொழிந்தது. இன்றைக்கு, ஐக்கிய நாடுகள் சபை மற்றும் சர்வதேச சுகாதார அமைப்புடன் இணைந்து மற்றுமொரு முக்கிய நடவடிக்கையை இந்தியா எடுத்துள்ளது.
எம்-யோகா செயலியின் சக்தியை உலகம் தற்போது உணரப்போகிறது. பொது யோகா செயல்முறையின் அடிப்படையிலான பல்வேறு யோகா பயிற்சி காணொலிகளை உலகின் பல மொழிகளில் இந்த செயலி வழங்கும். நவீன தொழில்நுட்பத்துடன் பண்டைய அறிவியலை இணைப்பதற்கான சிறந்த உதாரணம் இதுவாகும். யோகாவை உலகெங்கிலும் விரிவுபடுத்தவும், ‘ஒரே உலகம், ஒரே சுகாதாரம்’ முயற்சிகளின் வெற்றிக்கும் எம்-யோகா செயலி முக்கிய பங்காற்றும்,” என்று பிரதமர் தெரிவித்தார்.
குறிப்பாக தற்போதைய பெருந்தொற்றின் போது யோகா மற்றும் நல்வாழ்வை உலகெங்கும் உள்ள மக்களுக்கு கொண்டு செல்ல இந்த கைப்பேசி செயலி மிகவும் உதவிகரமாக இருக்கும். கொவிட்-19-ல் இருந்து குணமடைந்த நோயாளிகளின் மறுவாழ்விலும் இது முக்கிய பங்காற்றும் என்று பிரதமர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729072
---
(
புவி அறிவியல் அமைச்சகம்
புதுச்சேரி-தமிழகம் இடையே கரை கடந்தது அதி தீவிர புயல் ‘நிவர்’ புயலாக வலுவிழந்து காற்றழுத்தமாக மாறுகிறது
அதி தீவிர புயல் ‘நிவர்’ புதுச்சேரி-தமிழகம் இடையே கரை கடந்து, நேற்று காலை தீவிர புயலாக வலுவிழந்தது. இது படிப்படியாக ஆழ்ந்த காற்றழுத்தமாகவும், காற்றழுத்தமாகவும் வலுவிழக்கும் என இந்திய வானிலைத் துறை கூறியுள்ளது.
தென்மேற்கு வங்காள வரிகுடாவில் நிலை கொண்டிருந்த ‘நிவர்’ புயல் வடமேற்கு நோக்கி நகர்ந்து, தமிழகம் மற்றும் புதுச்சேரி கடலோர பகுதியில் நவம்பர் 25ம் தேதி 23.30 மணி முதல் நவம்பர் 26ம் தேதி 2.30 மணி வரை கரை கடந்தது. அப்போது மணிக்கு 120 கி.மீ முதல் 145 கி.மீ வரை காற்று வீசியது.
இது தொடர்ந்து வடமேற்கு நோக்கி நகர்ந்து, தமிழகத்தின் வட கடலோர பகுதியில் நவம்பர் 26ம் தேதி அதிகாலை 2.30 மணியளவில் தீவிர புயலாகவும், காலை 8.30 மணியளவில் புயலாகவும் வலுவிழந்தது.
இந்த புயல் தொடர்ந்து வடமேற்கு நோக்கி நகர்ந்து அடுத்த 6 மணி நேரத்தில் ஆழ்ந்த காற்றழுத்த பகுதியாகவும், அதற்கடுத்த 6 மணி நேரத்தில் காற்றழுத்தமாகவும் வலுவிழக்கும்.
இதன் காரணமாக வட தமிழகம், ஆந்திர பிரதேசத்தின் சித்தூர், கர்னூல், பிரகாசம், கடப்பா மற்றும் அதனையொட்டிய தென்கிழக்கு தெலங்கானா பகுதியில் பல இடங்களில் மழை பெய்யும், ஒரு சில இடங்களில் கன மழை பெய்யும்.
தென்மேற்கு வங்காள விரிகுடா, வட தமிழகம் மற்றும் புதுச்சேரி கடலோர பகுதிகளில் கடல் தொடர்ந்து கொந்தளிப்பாக காணப்படும். அடுத்த 12 மணி நேரத்துக்கு, மீனவர்கள் கடலுக்குள் செல்ல வேண்டாம் என அறிவுறுத்தப்படுகின்றனர்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்;
https://pib.gov.in/PressReleasePage.aspx?PRID=1676078
-----
(Visitor Counter : 85
சிறப்பு சேவைகள் மற்றும் கட்டுரைகள்
வங்கி மோசடி வழக்கில் தனியார் நிறுவனத்தின் முன்னாள் சிஇஓ உட்பட மூவருக்கு 3 முதல் 5 ஆண்டு வரை கடுங்காவல் சிறை
வங்கி மோசடி வழக்கில் பல்பேப் இச்நிச்சி மென்பொருள் நிறுவனத்தின் முன்னாள் சிஇஓ திரு பி. செந்தில் குமாருக்கு ஐந்தாண்டு கடுங்காவல் தண்டனை மற்றும் ஒரு லட்சத்து 25 ஆயிரம் ரூபாய் அபராதமும், திரு டி ஆர் தனசேகர், திரு கருணாநிதி  மற்றும் திரு ஜெ முரளி, திரு பி லதாபாஸ், திரு செந்தில்குமார் ஆகியோருக்கு 3 ஆண்டு கடுங்காவல் தண்டனை மற்றும் ஒரு லட்சத்து 25 ஆயிரம் ரூபாய் அபராதமும் விதித்து சென்னை எழும்பூர் கூடுதல் தலைமை பெருநகர மாஜிஸ்திரேட் நீதிமன்றம் இன்று தீர்ப்பு அளித்துள்ளது.
மேலும் பல்பேப் இச்நிச்சி மென்பொருள் நிறுவனம் மற்றும் எஸ்ஜெஎஸ் நிறுவனத்தில் உள்ள அனைவருக்கும் தலா ஒரு லட்சம் ரூபாய் அபராதம் விதித்தது.
குற்றச்சாட்டப்பட்டவர்கள் மீது 06.02.2008 அன்று இந்தியன் வங்கி அளித்த புகாரின் பேரில் சிபிஐ வழக்குப்பதிவு செய்தது. பல்பேப் இச்நிச்சி மென்பொருள் நிறுவனத்தைச் சேர்ந்த செந்தில் குமார் மற்றும் எஸ்ஜெஎஸ் நிறுவனத்தின் இயக்குநர்களான திரு டி ஆர் தனசேகர், திரு கருணாநிதி ஆகியோர் போலியான ஆவணங்களை அளித்து கடன் பெற்றதாகவும். அந்த கடனை திருப்பிச் செலுத்தாததாகவும், இதனால் இந்தியன் வங்கிக்கு ரூபாய் 4.19 கோடி நஷ்டம் ஏற்பட்டதாகவும் குற்றம் சாட்டப்பட்டது.
விசாரணைக்குபின் குற்றம்சாட்டப்பட்டவர்கள் மீது 20.10.2008 அன்று சென்னை எழும்பூர் கூடுதல் தலைமை பெருநகர மாஜிஸ்திரேட் நீதிமன்றத்தில் குற்றப்பத்திரிகை தாக்கல் செய்யப்பட்டது. இவர்கள் அனைவரும் குற்றவாளிகள் என நீதிமன்றம் தீர்ப்பளித்துள்ளது.
-------------
SM/CR/RS/GK
(Visitor Counter : 78
சிறப்பு சேவைகள் மற்றும் கட்டுரைகள்
வருமானவரிப் பிடித்தம்  குறித்த விழிப்புணர்வு காணொலி கருத்தரங்கம்
சென்னையில் உள்ள வருமானவரி ஆணையரகம் மற்றும் தென்னக ரயில்வே இணைந்து தென்னக ரயில்வேயில் தமிழ்நாடு மற்றும் புதுச்சேரி பிராந்தியத்தில் பணியாற்றும் வருமானவரிப் பிடித்தம் செய்யும் அலுவலர்களின் நலன்கருதி, வரிப்பிடித்தம் தொடர்பான விழிப்புணர்வு கருத்தரங்கை காணொலி வாயிலாக நடத்தின.
இந்த கருத்தரங்கில் தென்னக ரயில்வே துணைத்தலைவர் திரு எம் செந்தில்குமார் தொடக்கவுரையாற்றினார்.
வருமானவரிப் பிடித்தம் செய்வதன் அவசியம், அதன் தொடர்பான விதிகளின் சாராம்சத்தை வருமானவரி அலுவலர்கள் திரு செந்தில்குமார், திரு ராஜாராமன் ஆகியோர் எளிமையாக விளக்கினர்.
வருமானவரி வரிப்பிடித்தம் செய்யும் நபர்களின் தலையாய கடமைகளான, டிஏஎன்-ஐ விண்ணப்பித்துப் பெறுதல், வருமானவரிச் சட்டத்தில் சொல்லப்பட்டுள்ள செலவுகளை செய்யும்போது சரியான விகிதத்தில் வரிப்பிடித்தம் செய்தல், வரிப்பிடித்தம் செய்த தொகையை காலக்கெடுவுக்குள் மத்திய அரசின் கணக்கில் செலுத்துதல், டிடிஎஸ் காலாண்டு படிவங்களை உரிய காலத்தில் தாக்கல் செய்தல், வரிப்பிடித்தம் செய்யப்பட்டவர்களுக்கு சான்றிதழ் வழங்குதல் ஆகியவற்றின் முக்கியத்துவம் குறித்து இந்த கருத்தரங்கில் விளக்கம் அளிக்கப்பட்டது.
(Visitor Counter : 145
பிரதமர் அலுவலகம்
இந்தோ-பசிபிக் பொருளாதார அமைப்பு அறிவிக்கப்பட்ட நிகழ்ச்சியில் பிரதமர் திரு.நரேந்திர மோடி ஆற்றிய உரை
அதிபர் பைடன் அவர்களே, அதிபர் கிஷிடா அவர்களே,
காணொலி மூலம் கலந்துகொண்டுள்ள தலைவர்களே,
இந்த முக்கியத்துவம் வாய்ந்த இந்த நிகழ்ச்சியில் இன்று நான் உங்களுடன் இருப்பது மிகுந்த மகிழ்ச்சி அளிக்கிறது. சர்வதேச பொருளாதார வளர்ச்சியில் முக்கிய ஊக்கியாக இந்தப் பிராந்தியத்தை மாற்றும் நமது ஒருங்கிணைந்த தீர்மானத்தின் உறுதிப்பாடாக இந்தோ-பசிபிக் பொருளாதார அமைப்பு திகழ்கிறது. இந்த முக்கியத்துவம் வாய்ந்த நடவடிக்கைகளை மேற்கொண்ட அதிபர் பைடன் அவர்களுக்கு நன்றி. உற்பத்தி, பொருளாதார நடவடிக்கைகள், சர்வதேச வர்த்தகம் மற்றும் முதலீடு ஆகியவற்றின் மையமாக இந்தோ-பசிபிக் பிராந்தியம் திகழ்கிறது. நூற்றாண்டுகளாகவே, இந்தோ-பசிபிக் பிராந்தியத்துக்கு வர்த்தகத்தை கொண்டுவரும் மிகப்பெரும் மையமாக இந்தியா திகழ்கிறது என்ற உண்மையை வரலாறு கண்டுள்ளது. உலகின் மிகவும் பழமையான வர்த்தக துறைமுகமானது, எனது சொந்த மாநிலமான குஜராத்தின் லோத்தல் பகுதியில் அமைந்துள்ளது என்பதை இங்கு குறிப்பிடுவது சரியாக இருக்கும் என்று கருதுகிறேன். எனவே, பிராந்தியத்தின் பொருளாதார சவால்களுக்கு பொதுவான மற்றும் புதுமையான தீர்வுகளை நாம் காண வேண்டியது அவசியம்.
தலைவர்களே,
உள்ளடக்கிய மற்றும் நெகிழ்வுத் தன்மை கொண்ட இந்தோ-பசிபிக் பொருளாதார அமைப்பை கட்டமைக்க உங்கள் அனைவருடனும் இணைந்து இந்தியா செயல்படும். எதிர்திறன் கொண்ட விநியோக சங்கிலியில் மூன்று முக்கிய தூண்கள் இருப்பதாக நாங்கள் நம்புகிறோம். அதாவது, நம்பிக்கை, வெளிப்படைத்தன்மை, உரிய நேரத்தில் முடித்தல் ஆகியவையே ஆகும். இந்த மூன்று தூண்களையும் வலுப்படுத்தவும், இந்தோ-பசிபிக் பிராந்தியத்தில் வளர்ச்சி, அமைதி மற்றும் வளத்தை ஏற்படுத்துவதற்கான வழியை உருவாக்கவும் இந்த அமைப்பு உதவும் என்று நான் நம்புகிறேன்.
உங்கள் அனைவருக்கும் நன்றி.
ஜல்சக்தி அமைச்சகம்
பழங்குடியின பகுதிகளில் நீர்பாசனம்
நாடாளுமன்றத்தின் மக்களவையில் கேள்வி ஒன்றுக்கு ஜல்சக்தி துறை இணையமைச்சர் திரு பிஷ்வேஸ்வர் துடு எழுத்துபூர்வமாக தாக்கல் செய்த பதிலில் கூறியதாவது:
பிரதமரின் கிரிஷி சின்சாயி திட்டத்தின் கீழ் பழங்குடியின பகுதிகளில் நீர்பாசன வசதிகள் வழங்கப்படுகின்றன. விரைவுபடுத்தப்பட்ட நீர்பாசன பயன்கள் திட்டத்தின் கீழ், 99 முன்னுரிமை திட்டங்களில் 21 திட்டங்கள் பழங்குடியின மக்கள் வசிக்கும் மாவட்டங்களில் வருகின்றன. இவற்றில் 10.73 லட்சம் ஹெக்டேர் நிலங்களுக்கு நீர்பாசன வசதிகள் செய்யப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1777269
எஃகுத்துறை அமைச்சகம்
தேசிய கனிமவள வளர்ச்சி நிறுவனத்தின் அக்டோபர் மாத செயல்பாடு அமோகம்
மத்திய எஃகு துறை அமைச்சகத்தின் கீழ் செயல்படும் தேசிய கனிமவள வளர்ச்சி நிறுவனம் கடந்த அக்டோபர் மாதத்தில் 3.33 மில்லியன் டன் இரும்புத் தாதுவை உற்பத்தி செய்துள்ளது மற்றும் 3.58 மில்லியன் டன் இரும்புத் தாதுவை விற்பனை செய்துள்ளது. உற்பத்தியில் 37 சதவீத வளர்ச்சியைப் பதிவு செய்துள்ளது. விற்பனை கடந்த ஆண்டு இதே காலத்தைவிட 42 சதவீதம் உயர்ந்துள்ளது.
2022-ஆம் நிதியாண்டில் அக்டோபர் வரையான மொத்த உற்பத்தி 21.04 மில்லியன் டன். மொத்த விற்பனை 22.08 மில்லியன் டன். உற்பத்தியில் இந்த நிறுவனம் கடந்த ஆண்டைவிட 43 சதவீதம் உயர்வைப் பெற்றுள்ளது.
தேசிய கனிம வளர்ச்சி நிறுவனத்தின் சிறப்பான செயல்பாட்டுக்காக அதன் குழுவினரை, என்எம்டிசி நிறுவனத்தின் தலைமை நிர்வாக இயக்குநர் திரு சுமித் தேவ் பாராட்டியுள்ளார்.
---------
(Visitor Counter : 135
பிரதமர் அலுவலகம்
பிரபல நடிகரும், முன்னாள் நாடாளுமன்ற உறுப்பினருமான திரு இன்னசென்ட் வரீத் தெக்கேதலா மறைவுக்கு பிரதமர் இரங்கல்
பிரபல நடிகரும், முன்னாள் நாடாளுமன்ற உறுப்பினருமான
திரு இன்னசென்ட் வரீத் தெக்கேதலா மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் கூறியிருப்பதாவது;
“பிரபல நடிகரும், முன்னாள் நாடாளுமன்ற உறுப்பினருமான
திரு இன்னசென்ட் வரீத் தெக்கேதலா மறைவால் வேதனை அடைந்தேன். தனது நகைச்சுவை மூலம் மக்களையும், ரசிகர்களையும் பரவசப்படுத்தியதற்காக அவர் என்றென்றும் நினைவுகூரப்படுவார். அவரது குடும்பத்தினருக்கும், ஆதரவாளர்களுக்கும் அனுதாபங்கள். அவரது ஆன்மா அமைதியில் இளைப்பாரட்டும்: PM @narendramodi”
உள்நாட்டு விமானப் போக்குவரத்து அமைச்சகம்
கோவிட்-19 தொற்றுக்கு எதிரான போராட்டத்தில் ஆதரவு அளிக்க முழு ஆற்றலுடன் தொடர்ந்து பணியாற்றும் லைப்லைன் உதான் கொரோனா சேவகர்கள்
கோவிட்-19 தொற்று நோய்க்கு எதிராக இந்தியா மேற்கொண்டுள்ள பெரும் போராட்டத்திற்கு உதவும் வகையில், நாட்டின் தொலைதூரப் பகுதிகளுக்கும் அத்தியாவசிய மருத்துவப் பொருட்களைக் கொண்டு செல்ல, மத்திய சிவில் விமானப் போக்குவரத்து அமைச்சகத்தின் உள்நாட்டு விமானப் போக்குவரத்தான லைப்லைன் உதான் விமானங்கள் இயக்கப்படுகின்றன. அதிகாரிகள், ஊழியர்கள், களப்பணியாளர்கள், தொடர்புடைய இதர நபர்கள் ஆகிய அனைத்து கொரோனா வீரர்களும் தொற்றுக்கு எதிராக முடிவற்ற ஆற்றலுடன் தொடர்ந்து பணியாற்றி வருகின்றனர்.
ஏர் இந்தியா, அலையன்ஸ் ஏர், இந்திய விமானப்படை மற்றும் தனியார் நிறவுனங்களைச் சேர்ந்த லைப்லைன் உதானின் கீழ், 330 விமானங்கள் இயக்கப்படுகின்றன. இவற்றில் 200 விமானங்கள் ஏர் இந்தியா, அலையன்ஸ் ஏர் நிறுவனங்களுக்குச் சொந்தமானவை. இதுவரை, இந்த விமானங்கள் 551.79 டன் சரக்குகளை ஏற்றிச்சென்றுள்ளன. இந்த லைப்லைன் உதான் விமானங்கள் கடந்த தூரம் 3,27,623 கி.மீட்டர்.
(Visitor Counter : 146
குடியரசுத் துணைத் தலைவர் செயலகம்
குழந்தைகள் விரும்பும் கலைகளைக் கற்க பள்ளிகளும், பெற்றோரும் ஊக்குவிக்க வேண்டும் என குடியரசு துணைத்தலைவர் வலியுறுத்தல்
இந்தியாவின் கலாச்சார பாரம்பரியத்தை ஊக்குவிக்க, குழந்தைகள் தேர்வு செய்யும் எந்தவித கலையையும் கற்பதற்கு அவர்களைப் பெற்றோரும், பள்ளிகளும் ஊக்குவிக்க வேண்டும் என குடியரசு துணைத்தலைவர் திரு எம்.வெங்கையா நாயுடு வலியுறுத்தியுள்ளார்.
62-வது தேசிய கண்காட்சி கலை விருதுகள் வழங்கும் விழாவில் கலந்து கொண்டு, சங்கீத நாடக அகாடமி மற்றும் லலித் கலா அகாடமி விருதுகளை வழங்கி குடியரசு துணைத்தலைவர் உரையாற்றினார்.
மேல்நாட்டு கலாச்சாரம் காரணமாக நமது பாரம்பரியமான நாட்டுப்புறக் கலைகள் மறைந்து வருவதாக குடியரசு துணைத்தலைவர் கூறினார். இத்தகைய கலைகளுக்கு அரசுகளும், சமுதாயமும் புத்துயிர் ஊட்ட வேண்டும் என்று அவர் கேட்டுக்கொண்டார்.
விடுதலையின் அமிர்தப் பெருவிழா பற்றி குறிப்பிட்ட திரு நாயுடு, வெளியில் தெரியாத ஏராளமானோர் விடுதலைக்காக பாடுபட்ட போதிலும், அவர்களைப் பற்றி வரலாற்று நூல்கள் அதிக கவனம் செலுத்தாததால், மக்களுக்கு அவர்களைப் பற்றி தெரியவில்லை என்று கூறினார். இந்த வேறுபாட்டைக் களைய அவர்களது போராட்டம் பற்றி வெளியில் தெரியுமாறு மக்களிடம் கொண்டு செல்லவேண்டும் என அவர் கேட்டுக்கொண்டார்.
ரவீந்திர நாத் தாகூர், சுப்பிரமணிய பாரதி, காஸி நஸ்ருல் இஸ்லாம், பங்கிம் சந்திர சாட்டர்ஜி தங்களது தேசபக்தி பாடல்கள் மற்றும் கவிதைகள் மூலம் மக்களுக்கு தேசிய உணர்வை ஊட்டியதை அவர் நினைவுகூர்ந்தார். கலைஞர்களும் விடுதலைப் போராட்டத்தில் பங்கேற்றது பற்றி குறிப்பிட்ட அவர், வளமையான கடந்த காலத்தையும், நிகழ்காலத்தையும், வருங்காலத்தையும் இணைக்கும் இழையாக அவர்களது கலை இருந்தது எனக்குறிப்பிட்டார். கலை மக்களை ஒற்றுமைப்படுத்தும் சாதனம் என்று கூறிய திரு நாயுடு, நமது வளமையான கலாச்சார பாரம்பரியங்களையும், பல்வேறு வகையிலான கலைகளையும் பாதுகாத்து ஊக்குவிக்க வேண்டும் என்று கேட்டுக்கொண்டார்.
இந்த நிகழ்ச்சியில், மத்திய சுற்றுலா, கலாச்சாரத்துறை அமைச்சர் திரு கிஷன் ரெட்டி, சங்கீத நாடக அகாடமி மற்றும் லலித் கலா அகாடியின் தலைவர் திருமதி உமா நந்தூரி மற்றும் நிர்வாகிகள் கலந்து கொண்டனர்.
குடியரசு தலைவரின் முழு உரையைப்படிக்க ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1815177
சுகாதாரம் மற்றும் குடும்ப நலத்துறை அமைச்சகம்
யுனிசெப்பின் உலக குழந்தைகள் நிலை அறிக்கையை திரு மன்சுக் மாண்டவியா வெளியிட்டார்
"உலக குழந்தைகள் நிலை 2021; என் மனதில்: குழந்தைகளின் மன நலனை மேம்படுத்துதல், பாதுகாத்தல் மற்றும் பராமரித்தல்” எனும் யுனிசெப்பின் உலகளாவிய முதன்மை பதிப்பை மத்திய சுகாதாரம் மற்றும் குடும்ப நலம் அமைச்சர் திரு மன்சுக் மாண்டவியா இன்று வெளியிட்டார். குழந்தைகளின் மன நலனில் கொவிட்-19 பெருந்தொற்றின் குறிப்பிடத்தக்க தாக்கத்தை இந்த அறிக்கை விவரிக்கிறது.
மன நலனை மையமாகக் கொண்ட இந்த அறிக்கையின் முக்கியத்துவத்தை விவரித்த திரு மாண்டவியா, “மனநலம் என்பது பழைய பிரச்சினை மற்றும் வளர்ந்து வரும் சிக்கலும் ஆகும். முழுமையான ஆரோக்கியம் மற்றும் முழுமையான நல்வாழ்வை நமது பாரம்பரிய மருத்துவமுறைகள் வலியுறுத்தினாலும், இந்தியா போன்ற வளரும் நாடுகளில் மனநலப் பிரச்சினைகள் அதிகரித்து வருகின்றன,” என்றார்.
கிராமப்புற-விவசாய பின்னணியை சேர்ந்த தனது சொந்த கூட்டுக் குடும்பத்தை உதாரணமாக காட்டிய அவர், இத்தகைய அமைப்புகளில் உள்ள குழந்தைகள் மற்றும் இளம் பருவத்தினர் அதிக எண்ணிக்கையிலான பிற குடும்ப உறுப்பினர்களுடன் உரையாடும் வாய்ப்பைப் பெறுகிறார்கள், எனவே, மனதளவில் பாதிக்கப்படும் போது, சில சமயங்களில் பெற்றோர்களால் தவிர்க்கப்படும் விஷயங்களில் கூட மற்ற உறுப்பினர்களிடம் இருந்து அவர்களுக்கு வழிகாட்டுதல்கள் கிடைக்கின்றன என்றார்.
தனிக்குடித்தனங்களின் காரணமாக தனிமையுணர்வு அதிகரித்து மனநல பாதிப்புகள் அதிகம் ஏற்படுவதாக அவர் கூறினார்.
கொவிட் -19 என்பது ஒட்டுமொத்த சமுதாயத்திற்கும் மனஅழுத்தத்தின் சவாலாக விளங்கியது என்று கூறிய அமைச்சர், கொவிட்-19-ன் இரண்டாவது அலையின் போது சுகாதார அமைச்சராக தனது தனிப்பட்ட அனுபவத்தை அவர் விவரித்தார்.
"மருந்துகளின் உற்பத்தி திறன் அதிகரிக்கப்பட வேண்டும் மற்றும் புதிய ஆலைகளை நிறுவுவதற்கான செயல்முறை துரிதப்படுத்தப்பட வேண்டும். அத்தகைய சூழ்நிலையில் இந்த பணி மிகவும் மன அழுத்தத்தை அளித்தது. யோகா, மூச்சுப் பயிற்சி மற்றும் மிதி வண்டி ஓட்டுதல் ஆகியவை மன அழுத்தத்தை சமாளிக்க உதவியது,” என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1761105
------
(
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசி திட்டத்தின் கீழ் இதுவரை 96.43 கோடி தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 15,823 பேருக்கு புதிதாக தொற்று ஏற்பட்டுள்ளது
குணமடைந்தோர் விகிதம் தற்போது 98.06 சதவீதம்; 2020 மார்ச் மாதத்திற்குப்பின் இதுவே அதிகமான அளவு.
கடந்த 24 மணி நேரத்தில் 22,844 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,33,42,901 என அதிகரித்துள்ளது.
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ். தற்போது 0.61 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
இந்தியாவில் கொவிட் சிகிச்சை பெறுபவர்களின் எண்ணிக்கை 2,07,653; கடந்த 214 நாட்களில் இது மிக குறைந்த எண்ணிக்கை.
வாராந்திர பாதிப்பு விகிதம்  கடந்த 110 நாட்களாக 3 சதவீதத்துக்கும் குறைவாக உள்ளது.
தினசரி பாதிப்பு விகிதம்  கடந்த 44 நாட்களில் 3 சதவீதத்துக்கும் குறைவாக உள்ளது.
இதுவரை மொத்தம் 58.63 கோடி கொவிட் பரிசோதனைகள் செய்யப்பட்டன.
பிரதமர் அலுவலகம்
ரிபப்ளிக் டிவி மாநாட்டில் பிரதமர் ஆற்றிய உரையின் முக்கிய அம்சங்கள்
அர்னாப் கோஸ்வாமி அவர்களே, ரிபப்ளிக் ஊடக நெட்வொர்க்கை சேர்ந்த ஊழியர்களே, நாடு முழுவதிலும் மற்றும் உலகெங்கும் உள்ள தொலைக்காட்சி ரசிகர்களே அனைவருக்கும் வணக்கம்.
நண்பர்களே,
ரிபப்ளிக் டிவி அடுத்த மாதம் 6-வது ஆண்டை நிறைவு செய்கிறது. இதற்காக அனைவருக்கும் வாழ்த்துக்களைத் தெரிவித்துக் கொள்கிறேன். 2019 ஆம் ஆண்டு இந்த தொலைக்காட்சியின் உச்சி மாநாட்டில் கலந்து கொண்டபோது, பல ஆண்டுகளுக்குப் பின்னர் அரசு மீது நம்பிக்கை வைத்து மக்கள் இரண்டாவது முறையாக எங்களுக்கு வாக்களித்திருந்தனர்.
இந்திய பொருளாதாரம் ஒரு ட்ரில்லியன் அளவை எட்டுவதற்கு 60 ஆண்டுகள் தேவைப்பட்டது. 2014-ஆம் ஆண்டு பல்வேறு சவால்களுக்கு இடையே 2 ட்ரில்லியனை அடைந்தது. பெருந்தொற்றுக்கு இடையேயும், கடந்த 9 ஆண்டுகளில் இந்தியா பொருளாதாரத்தில் 10-வது இடத்திலிருந்து 5-வது இடத்திற்கு முன்னேறி உள்ளது. உலகின் மிகப்பெரிய பொருளாதாரங்கள் கூட ஸ்தம்பித்துள்ள வேளையில், நெருக்கடியிலிருந்து இந்தியா மீண்டு வந்ததோடு, விரைவாக முன்னேறி வருகிறது.
நண்பர்களே,
2014-ஆம் ஆண்டிற்குப் பிறகு மத்திய அரசு கொண்டு வந்த கொள்கைகள், முதல் தர பயன்களை மட்டுமல்லாது, அவற்றின் இதர தாக்கங்களிலும் கவனம் செலுத்தியது. கடந்த நான்கு ஆண்டுகளில் பிரதமரின் வீடு வழங்கும் திட்டத்தினால் கட்டப்பட்ட வீடுகளின் எண்ணிக்கை 3.75 கோடியாக உயர்ந்துள்ளது. இத்திட்டம், ஏழைகள் மற்றும் நலிவடைந்த பிரிவினரின் தன்னம்பிக்கையை புதிய உயரத்திற்குக் கொண்டு சென்றிருக்கிறது. முத்ரா திட்டத்தின் கீழ் 40 கோடிக்கும் அதிகமான கடன்கள் வழங்கப்பட்டுள்ளன. அதில் 70% பயனாளர்கள் பெண்கள்.
நண்பர்களே,
நேரடி பயன் பரிவர்த்தனை, மின்சாரம், தண்ணீர் வசதிகள் வழங்கும் திட்டங்கள் உள்ளிட்டவை அடிமட்ட அளவில் மிகப்பெரிய மாற்றத்தை ஏற்படுத்தியுள்ளது. முதன்முறையாக நாட்டில் உள்ள ஏழை மக்களுக்கு பாதுகாப்பும், மரியாதையும் கிடைத்துள்ளது. கடந்த 9 ஆண்டுகளில் தலித்துகள், நலிவடைந்தோர், பழங்குடிகள், பெண்கள், ஏழைகள், நடுத்தர வர்க்கத்தினர் உட்பட அனைவரும் மிகப்பெரிய மாற்றத்தை எதிர்கொண்டு வருகின்றனர். மக்கள் நிதி கணக்கு, ஆதார் மற்றும் செல்பேசி அடங்கிய ஜாம் திட்டத்தின் வாயிலாக 10 கோடி போலி பயனாளிகள் நீக்கப்பட்டிருக்கிறது. 45 கோடி வங்கி கணக்குகள் தொடங்கப்பட்டு, சுமார் ரூ. 28 லட்சம் கோடி பயனாளிகளுக்கு நேரடியாக பரிமாற்றம் செய்யப்பட்டு அரசின் திட்டங்களில் வெளிப்படைத் தன்மை ஏற்படுத்தப்பட்டிருக்கிறது. இந்த சுதந்திரத்தின் அமிர்த காலம், ‘அனைவரின் முயற்சிக்கு' ஏற்ற தருணம். ஒவ்வொரு இந்தியரின் கடின உழைப்பும், வலிமையும் செயல்பாட்டிற்கு வரும்போது, வளர்ந்து இந்தியா என்ற கனவை நிறைவேற்ற முடியும்.
புவி அறிவியல் அமைச்சகம்
புரெவி புயல் குறித்த இந்திய வானிலை ஆய்வு மையத்தின் அறிக்கை
கடந்த நவம்பர் 30 முதல் டிசம்பர் 5-ஆம் தேதி வரை வங்கக்கடலில் நிலை கொண்டிருந்த புரெவி புயல் குறித்த அறிக்கையை இந்திய வானிலை ஆய்வு மையத்தின் புயல் எச்சரிக்கை பிரிவு வெளியிட்டுள்ளது.
நவம்பர் 30-ஆம் தேதி தெற்கு அந்தமான் கடல் பகுதி மற்றும் அதை ஒட்டியுள்ள தென்கிழக்கு வங்கக்கடலில் உருவாகிய குறைந்த காற்றழுத்தம், 30-ஆம் தேதி தென்கிழக்கு வங்கக் கடலில் காற்றழுத்தமாக வலுவடைந்தது. இது மேலும் மேற்கு நோக்கி நகர்ந்து டிசம்பர் 1-ஆம் தேதி ஆழ்ந்த காற்றழுத்தமாக தென்கிழக்கு வங்கக் கடலை ஒட்டியுள்ள பகுதிகளில் நிலை கொண்டிருந்தது.
இந்த ஆழ்ந்த காற்றழுத்தம், மேற்கு வடமேற்கு திசை நோக்கி நகர்ந்து டிசம்பர் 1-ஆம் தேதி மாலை தென்மேற்கு வங்கக் கடலில் புரெவி புயலாக உருவானது. மேலும் மேற்கு வடமேற்கு திசை நோக்கி நகர்ந்து டிசம்பர் 2-ஆம் தேதி இலங்கை கடற்கரை பகுதியை கடந்தது. இலங்கையின் வடக்கு பகுதிகளில் நகர்ந்த இந்த புயல் டிசம்பர் 3-ஆம் தேதி பாம்பனில் நிலைகொண்டிருந்தது.
தொடர்ந்து மேற்கு வடமேற்கு திசையில் நகர்ந்து, ஆழ்ந்த காற்றழுத்தத் தாழ்வு மண்டலமாக இந்த புயல் வலுவிழந்தது. மன்னார் வளைகுடாவில் ராமநாதபுரம் மாவட்டத்தை ஒட்டிய கடற் பகுதிகளில் சுமார் 18 மணி நேரம் நிலைகொண்டு, அதன் பிறகு 5-ஆம் தேதி குறைந்த காற்றழுத்தமாக வலுவிழந்தது. இதன் காரணமாக அந்தமான் மற்றும் நிக்கோபார் தீவுகள் மற்றும் தமிழகத்தில் ஒரு சில பகுதிகளில் மிக கனத்த மழை பெய்தது.
இந்திய வானிலை ஆய்வு மையத்தின் பல்வேறு தொழில்நுட்பங்களின் வாயிலாக குறைந்த காற்றழுத்தத்தின் நகர்வு, அது கரையை கடக்கும் இடம், புயலின் தீவிரம் ஆகியவை கணிக்கப்பட்டு, இது குறித்த விவரங்கள் சம்பந்தப்பட்ட மத்திய மற்றும் மாநில பேரிடர் மேலாண்மை முகமைகள் அச்சு மற்றும் காட்சி ஊடகம் மற்றும் பொதுமக்களுக்கு வழங்கப்பட்டது.
விரிவான அறிக்கையை இந்த மின் முகவரிகளில் காணலாம்
https://mausam.imd.gov.in/imd_latest/contents/cyclone.php
http://www.rsmcnewdelhi.imd.gov.in/images/pdf/publications/preliminary-report/burevi.pdf
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://www.pib.gov.in/PressReleasePage.aspx?PRID=1680243
-----
(Visitor Counter : 107
பாதுகாப்பு அமைச்சகம்
ராணுவத்தின் நவீனமயம், பாதுகாப்பு துறையில் புதிய நடவடிக்கைகள் உள்ளிட்ட பல்வேறு முக்கிய அறிவிப்புகள்
நாடாளுமன்றத்தின் மக்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த பாதுகாப்பு இணை அமைச்சர் திரு ஸ்ரீபத் நாயக் கீழ்க்கண்ட தகவல்களை அளித்தார்.
ஐந்து புதிய ரஃபேல் போர் விமானங்கள் இந்திய விமானப் படையில் 2020 செப்டம்பர் 10 அன்று இணைக்கப்பட்டன.
விமானப் படையின் அனைத்து பிரிவுகளிலும் நிரந்தர பெண் அலுவலர்களை பணியமர்த்த பரிசீலிக்கப்பட்டு வருகிறது. 2008-ஆம் ஆண்டு முதலே இந்த பணியில் கடற்படை ஈடுபட்டு வருகிறது.
பாதுகாப்பு படைகளின் நவீனமயமாக்கலுக்காக 2015-16-இல் ரூ 62,235.54 கோடி செலவழிக்கப்பட்ட நிலையில், 2019-20-இல்
இந்த தொகை தோராயமாக ரூ 91,128.74 கோடி
ஆக உயர்ந்தது. நடப்பாண்டில் ஜூலை 31 வரை
ரூ 31747.06 கோடி செலவழிக்கப்பட்டுள்ளது.
இராணுவம், கடற்படை மற்றும் விமானப் படையில் கொவிட்-19 தொற்றால் பாதிப்படைந்தவர்கள் எண்ணிக்கை முறையே 16758, 1365 மற்றும் 1716 ஆகும். இராணுவத்தில் 32 பேரும் விமானப்படையில் 3 பேரும் உயிரிழந்த நிலையில் கடற்படையில் கொவிட்-19க்கு யாரும் இதுவரை உயிரிழக்கவில்லை.
இராணுவ நிலத்தை சட்டத்திற்குப் புறம்பாக கையகப்படுத்தி உள்ளவர்கள் மீது வழக்குகள் பதிவு செய்யப்பட்டு நீதிமன்றம் மூலம் நடவடிக்கைகள் எடுக்கப்பட்டு வருகின்றன. வரும் காலங்களில் இது போன்ற செயல்களை தடுப்பதற்காக இராணுவ நிலங்களின் கணக்கெடுப்பு, மாநில அரசுகளுடன் ஆலோசனை உள்ளிட்ட நடவடிக்கைகள் மேற்கொள்ளப்பட்டு வருகின்றன.
2018, 2019 மற்றும் 2020  ஆகிய ஆண்டுகளில் 7.586 ஏக்கர்கள் இராணுவ நிலம் ஆக்கிரமிப்பு செய்யப்பட்டிருந்தது கண்டறியப்பட்டது. இதில், 4.11 ஏக்கர் நிலம் இதே காலகட்டத்தில் ஆக்கிரமிப்பில் இருந்து விடுவிக்கப்பட்டது.
கடந்த நிதியாண்டில் , 38 ஒப்பந்தங்கள் இந்திய விற்பனையாளர்களுடனும் 32 ஒப்பந்தங்கள் வெளிநாட்டு விற்பனையாளர்களுடனும் கையெழுத்திடப்பட்டன. இந்த ஆண்டு ஜூலை மாதம் வரை ராணுவ தளவாடங்கள் கொள்முதலுக்காக 10 ஒப்பந்தங்கள் இந்திய விற்பனையாளர்களுடனும் 6 ஒப்பந்தங்கள் வெளிநாட்டு விற்பனையாளர்களுடனும் கையெழுத்திடப்பட்டன.
(Visitor Counter : 111
நுகர்வோர் நலன், உணவு மற்றும் பொது விநியோகம் அமைச்சகம்
தற்சார்பு இந்தியா திட்டத்தின் கீழ் அனைத்து மாநிலங்களுக்கும் 8 லட்சம் மெட்ரிக் டன் உணவு தானியங்களை மத்திய அரசு ஒதுக்கீடு: தமிழகத்தின் விநியோக விவரம்
நாடாளுமன்றத்தின் மக்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த மத்திய நுகர்வோர் விவகாரங்கள், உணவு மற்றும் பொது விநியோகத்துறை இணை அமைச்சர் திரு. அஷ்வினி குமார் சவுபே கீழ்காணும் தகவல்களை வழங்கினார்.
'தற்சார்பு இந்தியா தொகுப்பின்' கீழ் மே 2020-ல் அரசு அறிவித்த பொருளாதார நடவடிக்கைகளுக்கு இணங்க, அனைத்து மாநிலங்களுக்கும் / யூனியன் பிரதேசங்களுக்கும் 8 லட்சம் மெட்ரிக் டன் உணவு தானியங்களை விநியோகத்துறை இலவசமாக விநியோகித்தது.
2.8 கோடி பயனாளிகளுக்கு இலவசமாக வழங்குவதற்காக இந்திய உணவுக் கழகத்தின் கிடங்குகள்/மத்திய சரக்குகளில் இருந்து மொத்தம் 6.4 லட்சம் மெட்ரிக் டன் உணவு தானியங்களை மாநிலங்கள்/யூனியன் பிரதேசங்கள்  கொண்டு சென்றுள்ளன.
தற்சார்பு இந்தியா திட்டத்தின் கீழ் 1,449 மெட்ரிக் டன் உணவு தானியங்களை தமிழ்நாடு விநியோகித்துள்ளது. 34,286 மெட்ரிக் டன் உணவு தானியங்கள் தமிழகத்தில் விநியோகிக்கப்படாமல் இருந்ததை தொடர்ந்த தேசிய உணவு பாதுகாப்பு சட்ட வழங்கலுடன் சரிசெய்யப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
 https://pib.gov.in/PressReleasePage.aspx?PRID=1796905
பிரதமர் அலுவலகம்
பிரதமர் திரு. நரேந்திர மோடி, பூட்டான் பிரதமருடன் தொலைபேசி மூலம் கலந்துரையாடல்
பிரதமர் திரு. நரேந்திர மோடி இன்று தொலைபேசி மூலம் பூட்டான் பிரதமர் மாண்புமிகு டாக்டர் லோட்டாய் ட்ஷெரிங் உடன் கலந்துரையாடினார்.
கோவிட்-19 நோய்த்தொற்றை அடுத்து இந்தப் பிராந்தியத்தில் உள்ள நிலைமை குறித்து இரு பிரதமர்களும் விவாதித்தனர். இதன் பாதிப்புகளைக் கட்டுப்படுத்துவதற்கு தங்கள் நாடுகளில் மேற்கொள்ளப்பட்டு வரும் நடவடிக்கைகள் குறித்த தகவல்களை இரு தலைவர்களும் பகிர்ந்து கொண்டனர்.
பூட்டானில் கோவிட்-19 நோய்த் தொற்றைக் கட்டுப்படுத்துவதில் பூட்டான் மன்னரும், டாக்டர் ட்ஷெரிங்கும் முன்னின்று மேற்கொண்டு வரும் நடவடிக்கைகள் குறித்து பிரதமர் திரு. மோடி பாராட்டு தெரிவித்தார்.
இந்தியா போன்ற பரந்த நாட்டில் கோவிட்-19க்கு எதிரான நடவடிக்கைகளை மேற்கொண்டிருக்கும் அதே வேளையில், பிராந்திய அளவில் இந்த நோயைக் கட்டுப்படுத்துவதற்கு முன்முயற்சி எடுத்ததற்காக பிரதமர் திரு. மோடிக்கு டாக்டர் ட்ஷெரிங் நன்றி தெரிவித்துக் கொண்டார்.
சார்க் நாடுகளின் தலைவர்களுக்கு இடையில் மார்ச் 15ஆம் தேதி ஒப்புக்கொள்ளப்பட்டபடி சிறப்பு ஏற்பாடுகளை அமல் செய்வதில் இருக்கும் முன்னேற்றங்கள் குறித்து இரு தலைவர்களும் மகிழ்ச்சி தெரிவித்தனர்.
இந்தியா - பூட்டான் இடையில் உள்ள காலப் பழமையுடைய சிறப்பியல்பான உறவுகளை பிரதமர் திரு. மோடி நினைவுகூர்ந்தார். நோய்த்தொற்று காரணமாக சுகாதாரம் மற்றும் பொருளாதாரத் துறையில் ஏற்படும் பாதிப்புகளை முடிந்தவரையில் குறைப்பதற்கு, சாத்தியமான அனைத்து உதவிகளையும் இந்தியா அளிக்கும் என்றும் பிரதமர் திரு. மோடி உறுதியளித்தார்.
பூட்டான் மன்னரின் ஆரோக்கியம் மற்றும் நலனுக்காக வாழ்த்துகளை பிரதமர் தெரிவித்துக் கொண்டார். டாக்டர் ட்ஷெரிங் மற்றும் பூட்டான் மக்களின் நலன் மற்றும் ஆரோக்கியத்துக்கும் பிரதமர் வாழ்த்து கூறினார்.
(